Title: PREDKLADACIA SPRÁVA
Author: MH
Last saved by: jost
Company: MH SR

Návrh 
na zrušenie úlohy z uznesenia vlády Slovenskej republiky č. 844 z 26. októbra 2005 

Vláda Slovenskej republiky 26. októbra 2005 prerokovala návrh zákona o perzistentných organických látkach a o doplnení zákona č. 223/2001 Z. z. o odpadoch a o zmene a doplnení niektorých zákonov v  znení neskorších predpisov, ktorého prostredníctvom sa do právneho poriadku Slovenskej republiky preberajú niektoré ustanovenia nariadenia Európskeho parlamentu a Rady (ES) č. 850/2004 z  29. apríla 2004 o perzistentných organických látkach a o zmene a doplnení smernice 79/117/EHS. 

Samotný vládny návrh zákona už vo svojich ustanoveniach v § 1 písm. a), v § 4 ods. 3 písm. a) a b) a v ďalších ustanoveniach priamo preberá prílohy č. I až III nariadenia Európskeho parlamentu a Rady (ES) č. 850/2004, čím ich zozáväzňuje.

Predkladateľ návrhu zákona pri predkladaní návrhu zákona na rokovanie vlády nevzal na vedomie skutočnosť, že predmetné nariadenie je ako celok vrátane príloh priamo záväzné a aplikovateľné na území Slovenskej republiky a opiera sa o čl. 7 ods. 2 druhá veta Ústavy Slovenskej republiky, ktorý predstavuje osobitnú ústavnú normu upravujúcu vzťah Slovenskej republiky k Európskemu spoločenstvu a Európskej únii, ako aj k právu Európskej únie. Potrebné je poznamenať, že predmetné nariadenie sa vo svojej všeobecnej časti odvoláva na viacero nariadení a smerníc. V pôsobnosti podpredsedu vlády a ministra hospodárstva sú:
1.	Nariadenie Európskeho parlamentu a Rady (ES) č. 304/2003 z 28. januára 2003 o vývoze a dovoze nebezpečných chemikálií a 
2.	Smernica Rady 76/769/EHS z 27. júla 1976 o aproximácii zákonov, iných právnych predpisov a správnych opatrení členských štátov vzťahujúcich sa na obmedzenie uvádzania na trh a používania niektorých nebezpečných látok a prípravkov v znení jej úprav a doplnkov.
Nariadenie uvedené v bode 1 a smernica uvedená v bode 2 sú prevzaté do slovenského právneho poriadku zákonom č. 163/2001 Z. z. o chemických látkach a chemických prípravkoch v znení neskorších predpisov a vyhláškou MH SR č. 67/2002 Z. z., ktorou sa vydáva zoznam vybraných chemických látok a vybraných chemických prípravkov, ktorých uvedenie na trh a používanie je obmedzené alebo zakázané v znení neskorších predpisov.     

Samotné nariadenie (ES) č. 850/2004 Európskeho parlamentu a Rady je priamo aplikovateľné na území Slovenskej republiky, preto je priamo záväzné k prílohám nariadenia potrebné poznamenať, že príloha č. 1 s výnimkou látky „mirex“, ktorá sa na území Slovenskej republiky nevyrába je pokrytá zákonom č. 308/2005 Z. z. Časť B prílohy č. 1 je upravená vo vyhláške MH SR  č.  67/2002 Z. z. v znení neskorších predpisov, ktorou sa vydáva zoznam vybraných chemických látok a chemických prípravkov, ktorých uvedenie je obmedzené alebo zakázané. 

Príloha č. 2 je transponovaná do Rotterdamského dohovoru, ktorý Slovenská republika v zákone č. 308/2005 Z. z. uznala a MH SR pripravuje materiál na rokovanie vlády SR  o pristúpení Slovenskej republiky k Rotterdamskému dohovoru. 

Príloha č. 3 nariadenia je pokrytá vyhláškou č. 67/2002 Z. z. a uvedené látky nie je povolené uvádzať na trh na území SR.
Príloha č. 4 spadá do kompetencie Ministerstva životného prostredia SR, ale s výnimkou látky „mirex“, ktorá sa na území Slovenskej republiky nevyrába, sú všetky ostatné látky upravené vo vyhláške č. 67/2002 Z. z.

Preto sa úloha pod písmenom C.1. ako bezpredmetná navrhuje zrušiť. 

Materiál sa na rokovanie vlády SR predkladá bez rozporov z pripomienkového konania.